Rënia e çmimit botëror të naftës
Ekspertët thonë se kjo rënie nuk ka të ngjarë të vazhdojë për një kohë të gjatë
Muajt e fundit, çmimi botëror i naftës ka rënë me më shumë se 30 përqind, duke u dhënë ekonomive në shumë vende një ndihmesë, por duke pakësuar përfitimet e kompanive shtetërore të naftës, prodhuesve privatë dhe kompanive që shërbejnë për shfrytëzimin e rajoneve naftë-mbajtëse. Por ekspertët thonë se çmimet e ulta nuk pritet të zgjasin shumë. Një nga faktorët kryesorë që ka ndikuar në uljen e çmimit të naftës është shtimi i prodhimit amerikan, që është realizuar kryesisht falë teknologjisë së frakturimit hidraulik që u shpik në Amerikë. Jim Krane është ekspert për energjinë në Universitetin Rice. Zoti Krane thotë se ekonomitë e dobësuara në Kinë dhe Evropë po ashtu kanë ndikuar në rënien e kërkesës. Historikisht, Organizata e Vendeve Eksportuese të Naftës, OPEC-u, zakonisht pakëson prodhimin, për të rritur çmimin, por zoti Krane thotë se tani vendet anëtare synojnë të mbrojnë pjesën e tyre të tregut. Kjo mund të ndikojë drejtpërdrejt tek disa kompani të vogla në Shtetet e Bashkuara. Për shumicën e konsumatorëve, ulja e çmimit të naftës është një lehtësim i mirëpritur. Por për gjigandët e industrisë së naftës në vende si Hjustoni, në Teksas, ulja e çmimit ka disa medalje. Kompanitë e naftës atje punësojnë direkt ose indirect qindra mijëra njerëz. Patrick Jankowski, ekonomist në Hjuston, thotë se rritja e prodhimit ka ulur fitimet. Zoti Jankowski thotë se kompanitë e mëdha, do ta përballojnë rënien e përkohshme të çmimit, por kompanitë e vogla, mund të vihen në vështirësi. Megjithatë çmimet e ulta të naftës nuk ka të ngjarë të vazhdojnë për një kohë të gjatë pasi teprica e prodhimit do të shuhet gradualisht. Ndërsa rënia e çmimeve i bën nervoz drejtuesit e kompanive të energjisë, thotë ekonomisti Jankowski, shumica e tyre, janë të përgatitur ta përballojnë këtë situatë.